CELEX: 62015CN0351
Language: hu
Date: 2015-07-10 00:00:00
Title: C-351/15. P. sz. ügy: A Törvényszék (negyedik tanács) T-470/11. sz., Total és Elf Aquitaine kontra Bizottság ügyben 2015. április 29-én hozott ítélete ellen az Európai Bizottság által 2015. július 10-én benyújtott fellebbezés

7.9.2015   
            
            
               HU
            
            
               Az Európai Unió Hivatalos Lapja
            
            
               C 294/44
            
         A Törvényszék (negyedik tanács) T-470/11. sz., Total és Elf Aquitaine kontra Bizottság ügyben 2015. április 29-én hozott ítélete ellen az Európai Bizottság által 2015. július 10-én benyújtott fellebbezés
   (C-351/15. P. sz. ügy)
   (2015/C 294/56)
   Az eljárás nyelve: francia
   
      Felek
   
   
      Fellebbező: Európai Bizottság (képviselők: Bottka V. és F. Dintilhac meghatalmazottak)
   
      A többi fél az eljárásban: Total SA, Elf Aquitaine SA
   
      A fellebbező kérelmei
   
   
               —
            
            
               A Bíróság helyezze hatályon kívül a Törvényszék T-470/11. sz. ügyben 2015. április 29-én hozott megtámadott ítéletét,
            
         
               —
            
            
               a Bíróság a Törvényszékhez benyújtott keresetet nyilvánítsa elfogadhatatlannak,
            
         
               —
            
            
               a Bíróság a fellebbezési eljárásban ellenérdekű feleket kötelezze a jelen eljárással és az elsőfokú eljárással kapcsolatos összes költség viselésére.
            
         
      Jogalapok és fontosabb érvek
   
   Fellebbezésének alátámasztására a Bizottság a következő három jogalapra hivatkozik.
   A fellebbezés első és második jogalapja szerint a megtámadott ítélet tévesen utasította el a keresetnek a Bizottság által hivatkozott elfogadhatatlanságát. A fellebbezés első jogalapja keretében a Bizottság azzal érvel, hogy a Törvényszék tévesen alkalmazta a jogot, amikor arra az álláspontra helyezkedett, hogy a Bizottság számvitelért felelős tisztviselőjének 2011. június 24-i és július 8-i levelei kötelező joghatásokkal járnak. A számvitelért felelős tisztviselő levelei ugyanis a metakrilát-határozat végrehajtása keretében való egyszerű fizetési felszólítások, és előkészítették e határozatnak a Törvényszék T-217/06. sz. ügyben hozott ítéletét (1) követő esetleges végrehajtását, amely ítélet csökkentette az Arkemával szemben kiszabott bírság összegét, míg a T-206/06. sz. ügyben ugyanazon a napon hozott ítélet (2) (amelyet később a Bíróság a C-421/11. P. sz. ügyben hozott végzésével (3) helybenhagyott) fenntartotta az ellenérdekű felek bírságait. A számvitelért felelős tisztviselő levelei még nem jelentenek végrehajtást, tehát nem állapítják meg a Bizottság „végleges álláspontját”. Ezenkívül a számvitelért felelős tisztviselő levelei nem járnak a metakrilát-határozat joghatásaitól eltérő kötelező joghatásokkal, amely határozat már nem vitatható azt követően, hogy az ellenérdekű felek kimerítették a jogorvoslati lehetőségeket. A fellebbezés második jogalapja azon alapul, hogy a megtámadott ítélet nem tartja tiszteletben a perfüggőség elvét, valamint a Bíróság C-421/11. P. sz. ügyben hozott végzéséből eredő jogerő elvét.
   Végül a fellebbezésnek az indokolás ellentmondásosságára alapított harmadik jogalapját másodlagosan terjesztették elő arra az esetre, ha a Bíróság az első és a második jogalapot elutasítaná. A Törvényszék a 113. pontban tévesen állapította meg, hogy a Bizottságnak mind az Arkemával szemben, mind pedig az egyetemlegesen kötelezett ellenérdekű felekkel szemben fennálló valamennyi követelése kielégítést nyert, míg a Törvényszék a 9. pontban helyesen jegyezte meg, hogy az Arkema sajnálatát fejezte ki azzal kapcsolatban, hogy nem áll módjában felhatalmaznia a Bizottságot, hogy bármely összeget visszatartson abban az esetben, ha a közösségi bíróság előtt indított keresetét siker koronázná. Az indokolás ezen ellentmondásossága a Törvényszéknek az ügy érdemére vonatkozó érvelését érinti, és elegendő okot jelent a megtámadott ítélet hatályon kívül helyezéséhez.
   
      (1)  ECLI:EU:T:2011:251.
   
      (2)  ECLI:EU:T:2011:250.
   
      (3)  ECLI:EU:C:2012:60.